คำสั่งการประปานครหลวง ที่ 442/2558 เรื่อง หลักเกณฑ์และอำนาจอนุมัติเกี่ยวกับการวางท่อขยายเขตจำหน่ายน้ำของสำนักงานประปาสาขา
คำสั่งการประปานครหลวง
คำสั่งการประปานครหลวง
ที่ ๔๔๒/๒๕๕๘
เรื่อง
หลักเกณฑ์และอำนาจอนุมัติเกี่ยวกับการวางท่อ
ขยายเขตจำหน่ายน้ำของสำนักงานประปาสาขา[๑]
 

เพื่อให้การบริการน้ำประปาเป็นไปอย่างทั่วถึงครอบคลุมพื้นที่รับผิดชอบของการประปานครหลวงและสนับสนุนให้ประชาชนเข้าถึงสาธารณูปโภคขั้นพื้นฐานตามนโยบายกระทรวงมหาดไทย
อาศัยอำนาจตามความในมาตรา ๓๒ แห่งพระราชบัญญัติการประปานครหลวง พ.ศ. ๒๕๑๐
ประกอบข้อ ๕ และข้อ ๑๐ ของข้อบังคับการประปานครหลวง ฉบับที่ ๑๑๖ ว่าด้วย
การบริการจัดส่งจำหน่ายและการใช้น้ำประปา พ.ศ. ๒๕๔๓ และข้อบังคับการประปานครหลวง
ฉบับที่ ๑๑๒ ว่าด้วย การรับ - จ่ายเงินและการเก็บรักษาเงิน พ.ศ. ๒๕๔๒
จึงให้ยกเลิกคำสั่งรองผู้ว่าการ (บริการ) ที่ ๙/๒๕๔๙ สั่ง ณ วันที่ ๑๔ กันยายน
๒๕๔๙
และกำหนดหลักเกณฑ์และอำนาจอนุมัติเกี่ยวกับการวางท่อขยายเขตจำหน่ายน้ำของสำนักงานประปาสาขาดังนี้

๑. ความหนาแน่นของชุมชนในการวางท่อขยายเขตจำหน่ายน้ำของสำนักงานประปาตั้งแต่
๑ ราย (หลังคาเรือน) ขึ้นไป ต่อความยาวท่อ ๑๐๐ เมตร ทั้งนี้
ให้นับรวมจำนวนผู้ใช้น้ำที่ได้มีการติดตั้งมาตรวัดน้ำไว้ ณ
สถานที่อื่นที่ไม่ใช่สถานที่ใช้น้ำได้ด้วย

๒. กรณีมีหน่วยงานภายนอกเป็นผู้ขอวางท่อเพื่อการขยายเขตจำหน่ายน้ำ
และขอให้การประปานครหลวงช่วยสมทบค่าใช้จ่าย ให้ช่วยสมทบค่าใช้จ่ายไม่เกิน ๑๐,๐๐๐ บาทต่อหลังคาเรือน และสำหรับผู้มีรายได้น้อย
(ที่มีรายได้เฉลี่ยต่อครัวเรือนไม่เกินเดือนละ ๘,๐๐๐ บาท
โดยมีหน่วยงานผู้รับผิดชอบของกรุงเทพมหานคร จังหวัดนนทบุรี จังหวัดสมุทรปราการ
หรือหน่วยงานบริหารส่วนท้องถิ่นเป็นผู้รับรองรายได้) ให้ช่วยสมทบค่าใช้จ่ายไม่เกิน
๑๕,๐๐๐ บาทต่อหลังคาเรือน

๓. การอนุมัติหลักเกณฑ์ตามข้อ
๑ และการช่วยค่าใช้จ่ายตามข้อ ๒ ให้เป็นอำนาจของผู้จัดการสำนักงานประปาสาขา

๔. งบประมาณที่ใช้สำหรับค่าใช้จ่ายตามข้อ
๑ และที่ช่วยสมทบค่าใช้จ่ายตามข้อ ๒
ให้แต่ละสำนักงานประปาใช้งบประมาณตามวงเงินงบลงทุนวางท่อขยายเขตจำหน่ายน้ำที่รองผู้ว่าการ
(บริการด้านตะวันออก) และรองผู้ว่าการ (บริการด้านตะวันตก)
ได้จัดสรรให้ในแต่ละปีงบประมาณ

๕. หลักเกณฑ์อื่น ๆ
และการช่วยสมทบค่าใช้จ่ายให้กับหน่วยงานภายนอกที่ไม่ได้กำหนดไว้ตามคำสั่งนี้
ให้นำเสนอรองผู้ว่าการ (บริการด้านตะวันออก) และรองผู้ว่าการ (บริการด้านตะวันตก)
ตามพื้นที่รับผิดชอบพิจารณาอนุมัติเป็นการเฉพาะราย

ทั้งนี้ ตั้งแต่บัดนี้เป็นต้นไป


สั่ง ณ
วันที่ ๒๑ สิงหาคม พ.ศ. ๒๕๕๘
ธนศักดิ์
วัฒนฐานะ
ผู้ว่าการการประปานครหลวง







ปริยานุช/ผู้จัดทำ
๑๙ ตุลาคม ๒๕๕๘

ปุณิกา/ผู้ตรวจ
๑๐ พฤศจิกายน
๒๕๕๘





















[๑] ราชกิจจานุเบกษา
เล่ม ๑๓๒/ตอนที่ ๑๑๑ ง/หน้า ๓๓๘/๑๕ ตุลาคม ๒๕๕๘